28. 10. 2022.

The Right Honourable Justin Trudeau, P.C., M.P.

Prime Minister of Canada

80 Wellington Street

Ottawa, ON, K1A 0A2

Poštovani premijer Kanade Justine Trudeau,

Negiranje genocida u Srebrenici predstavlja raspirivanje mržnje, a mržnji nema mjesta u Kanadi. Mi smo duboko zabrinuti zbog moguće projekcije filma Borisa Malagurskog „Republika Srpska: Borba za slobodu“ u Kanadi. Film namjerno podstiče mržnju negirajući genocid u Srebrenici 1995. godine i kao takav je u suprotnosti sa kanadskim krivičnim zakonom, član 319(1) i član 319(2). Aktivnosti koje veličaju genocid i ratne zločine su također u suprotnosti sa članom 318 kanadskog krivičnog zakona. Sloboda govora u Kanadi nije apsolutna i ima svoja ograničenja.

Gospodin Malagurski je bivši urednik ruskog propagandnog portala "Russia Today." Srpsko-kanadski filmski producent je javno izrazio namjeru da produži turneju filma van Evrope. Od vas tražimo uvjeravanje da ćete poduzeti sve mjere kako bi se njegovo eventualno širenje mržnje zaustavilo u Kanadi. Postoje dvije osnove po kojima smatramo da je potrebna osuda ovog filma od strane kanadskih predstavnika.

Prvo, trejler filma, koji je objavljen u javnosti, veliča osnivanje entiteta Republike Srpske (RS) u ratu u BiH 1992-1995 kao borbu protiv „ropstva“ i „borbu za slobodu“. Ovo je nastavak dugogodišnje relativizacije i njegiranja ratnih zločina počinjenjih u ime entiteta RS, uključujući i genocid u Srebrenici za koji je Međunarodni krivični sud za bivšu Jugoslaviju (MKSJ) utvrdio da ga je počinila vojska entiteta RS po nalogu Radovana Karadžića i generala Ratka Mladića.

Drugo, Kanada ima poseban dugogodišnji odnos sa državom BiH. O tome svjedoči značajna i aktivna bošnjačka dijaspora u Kanadi, koja i dalje doprinosi kanadskom Kulturnom mozaiku, kao i stalna diplomatska saradnja Kanade i BiH. Kroz poteškoće poslijeratne izgradnje mira, Bošnjaci su se mogli osloniti na Kanadu, koja kontinuirano odaje počast žrtvama genocida i brani istinu od revizionizma. Ako bi gospodin Malagurski stekao utisak da je njegov film dobrodošao u Kanadu, vjerujemo da bi to bilo u suprotnosti sa temeljima kanadsko-bosanskohercegovačkog odnosa koga Kanadski Bošnjaci cijene.

Ne zaboravimo da je u ratu u BiH (1992-1995) ubijeno preko 100.000 građana BiH. Na teritoriji na koju polažu pravo vlasti entiteta RS srpske snage su osnovale koncentracione logore poput Manjače, Omarske i Trnopolja, u kojima su hiljade nesrpskih civila zatočene, mučene i ubijene. Kulminacija ove genocidne kampanje bila su masovna ubistva u srebreničkom genocidu u julu 1995. Film Borisa Malagurskog revidira ovu bolnu historiju kroz pogrešno tumačenje genocidnih zločina kao „borbe za slobodu“. Na taj način, film širi mržnju plasiranjem laži u kojima se smanjuje težina srpskih ratnih zločina, uključujući i genocid u Srebrenici. Budući da je Kanada nedavno poduzela korak da prizna genocid nad starosjediocima Kanade, te da je kroz njihovu borbu pokazala podršku ukrajinskim Kanađanima, bošnjačkoj zajednici širom Kanade potrebna je ista podrška javnom osudom ovog filma. Dozvoliti da se ovaj film emituje i prikazuje u Kanadi, bilo bi potpuno neprikladno i u suprotnosti sa kanadskim vrijednostima.

Stoga Institut za istraživanje genocida Kanada i Bosanskohercegovačka zajednica u Kanadi tražimo da iskoristite sve moguće mjere za osudu filma "Republika Srpska: Borba za slobodu”.

**Nema te snage poricanja koja će ikada uspjeti promijeniti činjenice. Srebrenica je bila i ostala genocid. Genocid u Srebrenici je prvi pravno utvrđeni slučaj genocida u Evropi; prvo od strane Međunarodnog krivičnog suda za bivšu Jugoslaviju (ICTY), a potom i od Međunarodnog suda pravde (ICJ). Smatra se najvećim masovnim ubistvom u Evropi od Drugog svetskog rata.**

**Predsjedavajući sudija UN-a u slučaju Srebrenica je bio časni izraelsko-američki sudija Theodor Meron, Jevrej koji je preživio Holokaust. Sudija Meron je 2004. godine održao istorijski govor na Memorijalnom obilježju genocida u Srebrenici u Potočarima. On je u svom obraćanju rekao i sljedeće,**

„Težina genocida ogleda se u strogim zahtjevima koji se moraju zadovoljiti prije no što se donese osuđujuća presuda za to krivično djelo. [...] Kada se, međutim, zadovolje ovi uslovi, pravda se ne smije skanjivati da počinjeni zločin nazove njegovim pravim imenom. Nastojeći eliminirati dio Bošnjaka, snage bosanskih Srba su počinile genocid. Oni su odredili za uništenje četrdeset hiljada Bošnjaka stanovnika Srebrenice, koji su kao grupa predstavljali Bošnjake uopšte. Oni su svim zarobljenim muškarcima Bošnjacima, i vojnicima i civilima, starim i mladim, oduzeli njihove lične stvari i dokumente te ih smišljeno i metodično ubijali isključivo na osnovu njihove pripadnosti. Snage bosanskih Srba su bile svjesne, kada su se upustile u svoj genocidni poduhvat, da će Bošnjacima zlo koje su im nanijele donijeti trajne nevolje. **Žalbeno vijeće s potpunim uvjerenjem izjavljuje da pravda osuđuje, odgovarajućim formulacijama, ogromnu i trajnu štetu koja je nanesena i pokolj u Srebrenici naziva njegovim pravim imenom: genocid**. Odgovorni će nositi ovu stigmu, i ona će služiti kao upozorenje za budućnost svima onima koji pomisle da počine takvo gnusno djelo.”

Kada su srpske snage ušle u opkoljenu Srebrenicu u julu 1995. godine, više od 8.000 nenaoružanih i izgladnjelih Bošnjaka je postrojeno, strijeljano i bačeno u masovne grobnice. Prema istraživanju koje su objavili Danijel Toljaga i Hasan Nuhanović, međužrtvama je i najmanje 499 djece. U septembru 2007. godine, iz masovnih grobnica u Zelenom Jadru ekshumirana su i [djeca uzrasta od 7 do 11 godina, koja su bila upucana u glavu](http://instituteforgenocide.org/lista-499-ubijene-djece-u-genocidu-u-srebrenici/).

Isto tako ne treba zaboraviti i ranije zločine oko Srebrenice. U [samo u prva tri mjeseca rata 1992. godine](http://instituteforgenocide.org/en/wp-content/uploads/2020/08/Preludij_za_Genocid_u_Srebrenici.pdf) srpske snage uništile 296 bošnjačkih sela oko Srebrenice i ubile 3.166 Bošnjaka. Prema riječima gospodina Toljage, "Upravo su ovi masakri trebali poslužiti međunarodnoj zajednici kao upozorenje na prospekt genocida kada je enklava Ujedinjenih nacija pala u ruke snagama bosanskih Srba pod zapovjedništvom generala Ratka Mladića tri godina kasnije, u julu 1995. .”

Dr. Emir Ramić

Direktor

Institut za istraživanje genocida Kanada